Seksoortreder van George op parool vrygelaat | Netwerk24
Deur Jana Breytenbach 16 Junie 2021 11:50
Ná twee jaar en vier maande in die tronk is 'n tandarts van George, wat 'n minderjarige seun betas het, op parool vrygelaat.
Dr. Ian Venter (48), die pa van twee minderjarige kinders, is op 28 Februarie 2019 in die plaaslike streekhof tot drie jaar tronkstraf gevonnis.
Candice van Reenen, woordvoerder van die departement van korrektiewe dienste, sê Venter is Maandag op parool vrygelaat.
Volgens haar het hy op 22 Januarie voor die paroolraad verskyn nadat hy die minimum tydperk van sy gevangenisstraf (naamlik twee derdes) uitgedien het.
Venter in 2018 in die hof. Foto: WMACA
"Die paroolraad het toestemming gegee dat die slagoffer deel van die proses kan word," sê Van Reenen.
Daarna het Venter weer in Mei voor die paroolraad verskyn, waarop parool aan hom toegestaan is.
"Hy is op 14 Junie vrygelaat en mag geen kontak met die slagoffer of sy gesin hê nie."
Soos vroeër berig, was Venter se naam in daardie stadium (2019) reeds in die register vir seksoortreders vir 'n vorige oortreding in 2011 toe hy in sy destydse huurhuis in Victoriabaai seks met 'n 15-jarige seun gehad het.
Hy is in 2014 tot vier jaar korrektiewe toesig gevonnis.
In 2015 is hy weer in hegtenis geneem op 'n aanklag dat hy 'n 13-jarige seun in sy huurhuis in Heroldsbaai betas het.
Hy is op 11 April 2018 op dié aanklag skuldig bevind.
Streeklanddros Francis Makamandela het in Februarie 2019 bevind dat Venter onbevoeg is om met kinders te werk.
Sy het gelas dat 'n maatskaplike werker aangestel word om ondersoek in te stel of sy twee minderjarige kinders sorg benodig. Sy kinders moet kontak met hom behou.
Hy is ook onbevoeg verklaar om 'n vuurwapen te besit. Dit kon egter nie bevestig word of Venter steeds as 'n tandarts geregistreer is en as een mag werk nie.